มันนี่ทูเดย์
ธปท.ระบุเฟดขยับดอกเบี้ยไม่กระทบไทย
18 มิ.ย. 2558

ธปท.ระบุเฟดขยับดอกเบี้ยไม่กระทบไทย
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า ความกังวลเรื่องผลกระทบต่อตลาดเกิดใหม่ซึ่งรวมถึงไทย กรณีที่ธนาคารกลางสหรัฐ (เฟด) อาจปรับขึ้นดอกเบี้ยจากระดับ 0-0.25% ที่เคยต่ำต่อเนื่องมาตั้งแต่ปี 2551 ในปีนี้ ถือว่าไม่น่าห่วงอะไร เพราะตลาดส่วนใหญ่มีการรับรู้มาตลอดแล้ว
อย่างไรก็ดี ยังต้องติดตามดูรายละเอียดในรายงานการเงินจากผลการประชุมเฟดอีกครั้งว่า จะมีอะไรที่ต้องจับตาพิเศษหรือไม่ ซึ่ง ธปท.คาดว่าการประชุมรอบล่าสุดนี้จะยังไม่มีการเปลี่ยนแปลงอะไร โดยเฟดน่าจะเริ่มขยับดอกเบี้ยขึ้นในการประชุมเดือน ก.ย.ปีนี้ตามที่ตลาดคาดการณ์
ธนชาตเร่งเสริมทัพบุคลากร
ธนาคารธนชาตเตรียมเปิดรับสมัครงานหลายอัตรา เพื่อปฏิบัติงานทั่วประเทศ อาทิ ตำแหน่งผู้จัดการสาขาผู้จัดการสาขาฝึกหัด เจ้าหน้าที่การตลาดลูกค้าธุรกิจขนาดย่อม เจ้าหน้าที่การตลาดลูกค้าธุรกิจรายย่อย เจ้าหน้าที่ลูกค้าสัมพันธ์อาวุโส และเจ้าหน้าที่บริการลูกค้า โดยผู้สนใจสามารถเตรียมเอกสารพร้อมรูปถ่ายไปที่งาน “Open House Walk-In Interview” โรงแรมสยาม แอท สยาม วันที่ 20 มิ.ย.นี้